
Társadalmi és térbeli törésvonalak vizsgálata a Balaton biorégióban a helyi termékek és a rövid élelmiszer ellátási láncok példáján

Kulcsszavak: fenntartható vidékfejlesztés; regionális térszerkezet; társadalmi filtráció; termelői együttműködések; termőföldtől az asztalig
Az Európai Unió a zöld átállás egyik fő eszközének a „Termőföldtől az Asztalig” koncepció alkalmazását jelölte meg, melynek célja az élelmezési rendszereink fenntarthatóbbá tétele. Ehhez nagy hangsúlyt helyez a rövid ellátási láncok kialakítására, melynek kulcsa a lokális termelők, értékesítők és fogyasztók összekapcsolása. Utóbbihoz elengedhetetlen a helyi aktorok véleményének a megismerése a gátakról és sikerességi tényezőkről a koncepció gyakorlatba ültetéséhez. A kutatás mintaterületét adó Balaton térség egy markáns természetföldrajzi egység, azonban közigazgatásilag nehezen definiálható, illetve gazdasági-társadalmi átalakulások színtere évtizedek óta.
Az első kutatási kérdés azt vizsgálja, hogy empirikus felmérés alapján milyen gátjai és kulcstényezői van a zöld átállás, ezen belül kiemelt tekintettel a „termőföldtől az asztalig” koncepció megvalósításának a Balatonon? A második kérdés arra vonatkozik, hogy milyen társadalomföldrajzi átalakulás és törésvonalak figyelhetők meg a termelők és fogyasztók nézőpontjából, amelyhez kapcsolódóan milyen társadalmi, tevékenységbeli és területi differenciái vannak a helyi termelők együttműködéseinek?
A kutatás alapját a 4, összesen 22 szereplővel lefolytatott fókuszcsoportos interjú adta. A helyi vállalkozók véleményének az elemzése után összesítésre kerültek a témába vágó projektek. Ezeken túl 7 szakértői interjút folytattam le egy-egy kiemelkedő példára, feltárt problémára fókuszálva. Végezetül 14 gazdasági-társadalmi mutatóból alkotott 7 főkomponens, illetve 3 további, térinformatikai eszközökkel számított változó alapján 1153 települést 10 klaszterbe rendeztem a fejlődési pályájuk szerint.
A fókuszcsoportos interjúk eredményeként 9 fő, a helyi termelők együttműködését befolyásoló problémakört határoltam le. Kiemelt problémát jelent a hatóságokkal való kooperáció, illetve a szezonális túlterhelés, alulhasználtság, de a legkevésbé a fogyasztók valóságtól elrugaszkodott elvárásaira tudtak gyakorlatban is alkalmazható megoldásokat javasolni a termelők. A termelői hálózatok ugyan területi és/vagy ágazati alapon szerveződnek, de a valódi kapcsolatteremtő és az átalakulás motorja a társadalmi filtráció. Utóbbihoz kapcsolódóan eltérő fejlődési pályákat jártak be a tágan értelmezett térségben azonosítható település klaszterek. A helyi kapcsolatok át tudják ívelni a területi és társadalmi távolságokat, azonban ezek hiánya a fő gátja az absztrakt koncepciók gyakorlatba ültetésének.



